Πολλές φορές κατά την ανάπτυξη των συστημάτων ερχόμαστε αντιμέτωποι με το ερώτημα: «μα χρειάζεται αυτό για το ISO; (υπονοώντας το σύστημα διαχείρισης)» ή «αυτό που κάνω δεν έχει σχέση με το ISO».
Η απάντηση είναι ότι όλες οι δραστηριότητες της επιχείρησης έχουν σχέση με το «ISO» με το Σύστημα Διαχείρισης δηλαδή. Οτιδήποτε κάνουμε, οποιαδήποτε εργασία μας, έχει άμεσο αντίκτυπο στην ποιότητα των προϊόντων ή/και των υπηρεσιών που προσφέρουμε στους πελάτες μας, στο περιβάλλον, στην ασφάλεια της εργασίας ή του τροφίμου ή των πληροφοριών, κλπ και όλα έχουν αντίκτυπο (μικρό ή μεγάλο) στην εικόνα, τη φήμη και το κύρος της επιχείρησής μας στους πελάτες και στην αγορά που δραστηριοποιούμαστε γενικότερα.
Η εκπαίδευση, η ενημέρωση όλου του προσωπικού της εταιρείας αποκτά κομβικό ρόλο στην εφαρμογή του Συστήματος Διαχείρισης και ακόμη μεγαλύτερη σημασία έχει να καταλάβουν όλοι οι εργαζόμενοι ότι όλοι εμπλέκονται στο σύστημα, όλοι έχουν κάποιο ρόλο να παίξουν (άλλοι μεγαλύτερο, άλλοι μικρότερο). Όλοι οι εργαζόμενοι αποτελούν ένα κρίκο στην αλυσίδα της ποιότητας του προϊόντος / υπηρεσίας, της προστασίας του περιβάλλοντος, της ασφάλειας της εργασίας ή του τροφίμου ή των πληροφοριών, κλπ αναλόγως του προτύπου / συστήματος διαχείρισης που εφαρμόζουμε, και όλοι αποτελούν αναπόσπαστο μέρος της προσπάθειας για συνεχή βελτίωση. Πρέπει όλοι να κατανοήσουν ποιοι είναι οι στόχοι του συστήματος, γιατί το εφαρμόζουμε και να συνειδητοποιήσουν ότι κανείς δεν περισσεύει σε αυτήν την προσπάθεια. Να καταλάβει κάθε εργαζόμενος ότι αν ο ίδιος δεν κάνει αυτά που προβλέπονται από το σύστημα, τότε η αλυσίδα θα σπάσει και θα δημιουργηθεί πρόβλημα σε μεταγενέστερο στάδιο της «γραμμής παραγωγής» και οι στόχοι του συστήματος δεν θα επιτευχθούν. Πρέπει να γίνει κατανοητό ότι κάθε εργαζόμενος αποτελεί τον «εσωτερικό προμηθευτή» του επομένου εργαζομένου στη «γραμμή παραγωγής» του προϊόντος ή προσφερόμενης υπηρεσίας, ο οποίος αποτελεί τον «εσωτερικό πελάτη». Αν το προϊόν που θα παραδοθεί στον «εσωτερικό πελάτη» του δεν έχει τις προδιαγραφές που πρέπει, τότε δημιουργείται πρόβλημα που πρέπει να λύσει ο «εσωτερικός πελάτης», με συνέπεια καθυστερήσεις, πρόσθετη εργασία, πρόβλημα στο τελικό προϊόν που παραλαμβάνει ο «εξωτερικός πελάτης» που είναι ο πελάτης της επιχείρησής μας.
Η εκπαίδευση λοιπόν του προσωπικού μιας επιχείρησης στο Σύστημα Διαχείρισης που εφαρμόζει είναι πολλή σημαντική, γιατί η επιτυχία του συστήματος και άρα η επιχειρησιακή συνέχεια εξαρτάται από τον κάθε εργαζόμενο.
Το Σύστημα Διαχείρισης Ποιότητας, Περιβάλλοντος, Ασφάλειας, κλπ, πρέπει να «περάσει» στην καθημερινότητά μας, να ενταχθεί στις καθημερινές δραστηριότητές μας και μόνον έτσι θα επιτύχει τους σκοπούς και στόχους του. Γι’ αυτό λοιπόν, η ανάπτυξή του πρέπει να προσαρμοστεί στις πραγματικές ανάγκες της εταιρείας και να σχεδιαστεί και εφαρμοστεί με τρόπο που να έχει προστιθέμενη αξία για την εταιρεία.